เหมือนไม่ตอบ
ตั้งแต่ พิชญ์ โพธารามิก ซีอีโอของ แจส โมบาย บรอดแบนด์ ผู้ชนะประมูลคลื่น 900 เมกะเฮิรตซ์ (MHz) ตั้งโต๊ะแถลงว่า
30 ม.ค. 2559

โดย...สปาย008
ตั้งแต่ พิชญ์ โพธารามิก ซีอีโอของ แจส โมบาย บรอดแบนด์ ผู้ชนะประมูลคลื่น 900 เมกะเฮิรตซ์ (MHz) ตั้งโต๊ะแถลงว่า แบงก์กรุงเทพจะสนับสนุนเงินกู้ทั้งโครงการเป็นเงินแสนล้านบาท เป็นค่าใบอนุญาต 7.5 หมื่นล้านบาท และค่าอุปกรณ์สถานีฐาน 2.5 หมื่นล้านบาท
แต่ทางฝั่งแบงก์กรุงเทพ ถามใครก็มีแต่ยิ้ม ไม่ว่าจะเป็น เดชา ตุลานันท์ รองประธานกรรมการบริหาร ชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ ก็ไม่ตอบให้ชัดๆ ว่าจะให้กู้หรือไม่ให้กู้ ทำให้เกิดข่าวลือไปทั่ว ว่า กสทช.อาจจะต้องเปิดประมูลใหม่เพราะแจสฯ มีปัญหาทางการเงิน
เพื่อให้เกิดความชัดเจน ก็มีการถามไปยัง คุณโทนี่ “ชาติศิริ โสภณพนิช” กรรมการผู้จัดการแบงก์ ว่าอะไรยังไง คำตอบที่ได้ ก็คือ
“เราต้องให้โอกาสเขาก่อน อย่าเพิ่งไปเขียนข่าวอะไร เราต้องให้โอกาสเขา”
คำตอบที่เหมือนไม่ตอบนี้กำลังถูกถอดรหัส หมายความว่าแบงก์มีเงื่อนไขให้กู้ ถ้าทำตามเงื่อนไขไม่ได้ก็ไม่ให้กู้ใช่หรือไม่
เรื่องนี้อีกไม่นานก็จะได้รู้กัน